钦定古今图书集成/明伦汇编/官常典/第714卷 > 袁淑
## 钦定古今图书集成/明伦汇编/官常典/第714卷 > 袁淑

按《宋书》本传，“淑字阳源，陈郡阳夏人，丹阳尹豹少子
也。少有风气。年数岁，伯湛谓家人曰：‘此非凡儿’。至十
馀岁，为姑夫王弘所赏，不为章句之学，而博涉多通，
好属文，辞采遒艳，纵横有才辩。本州命主簿，著作佐
郎，太子舍人，并不就。彭城王义康命为军司祭酒。义
康不好文学，虽外相礼接，意好甚疏。刘湛，淑从母兄”
也，欲其附己，而淑不以为意，由是大相乖失，以久疾
免官。补衡阳王义季右军主簿，迁太子洗马，以脚疾
不拜。卫军临川王义庆雅好文章，请为谘议参军。顷
之，迁司徒左西属，出为宣城太守。入补中书侍郎，以
母忧去职。服阕，为太子中庶子。元嘉二十六年，迁尚
书吏部郎。其秋，大举北伐，淑侍坐，从容曰：“今当鸣銮
中岳，席卷赵魏，检玉岱宗，今其时也。臣逢千载之会，
愿上《封禅书》一篇。”太祖笑曰：“盛德之事，我何足以当
之。”出为始兴王征北长史、南东海太守。淑始到府，濬
引见，谓曰：“不意舅遂垂屈佐。”淑答曰：“朝廷遣下官，本
以光公府望。”还为御史中丞。时拓跋南侵，遂至瓜步。
太祖使百官议防御之术。淑上议曰：“臣闻函车之兽，
离山必毙；绝波之鳞，宕流则枯。逆寇遗丑，趋致畿甸，
蚁萃螽集，闻已崩殪。天险岩旷，地限深遐，故全魏戢
其图，盛晋辍其议，情屈力殚，气挫勇竭，谅不虞于来
临，本无怵于能济矣。乃者燮定携远，阻违授律，由将
有弛拙，故士少斗志。围溃之众，匪寇倾沦，攻制之师，
空自”班散。济西劲骑，急战蹙旅，淮上训卒，简备靡旗。
是由绥整寡衷，戎昭多昧，遂使栲潞入患，泉伊来扰，
纷殄姬风，泯毒禹绩，腾书有渭阴之迫，悬烽均咸阳
之警。然而切揣虚实，伏匿先彰，校索伎能，谲诡既显。
绵地千里，弥行阻深，表里踬碍，后先介逼，舍陵衍之
习，竞湍沙之利。今虹见萍生，土膏泉动，津陆陷溢，痁
祸洊兴，刍槁已单，米粟莫系，水㝢衿带，进必倾霣；河
隘扁固，退亦堕灭。所谓“栖乌于烈火之上，养鱼于丛
棘之中。”或谓损缓江右，宽缮淮内，窃谓拯扼闽城，《旧
史》为允；弃远凉土，前言称非。限此要荒，犹弗委割。况
联被京国，咫尺神甸，数州摧扫，列邑歼痍，山渊反复，
草木涂地。今丘赋千乘，井笇万集，肩摩倍于长安，缔
袂百于临淄，什一而籍，实慊氓愿履亩以税。既协农
和，户竞战心，人含锐志，皆欲赢粮请奋释纬乘城。谓
宜悬金铸印，要壮果之士；重币甘辞，招摧决之将。举
荐板筑之下，抽登台皂之间，赏之以焚书，报之以相
爵。俄而昭才贺阙，异能闲至戎，贪而无谋，肆而不整。
迷乎向背之次，谬于合散之宜，犯军志之极害，触兵
家之甚讳，咸畜愤矣，佥策战矣。“称愿影从，谣言缗命。
宜选敢悍数千，骛行潜掩，偃旗裹甲，钳马衔枚。”“动
而起，晨压未阵，旌噪乱举，火鼓四临，使景不暇移，尘
不及起，无不禽铩兽詟，冰解雾散，扫洗哨类，漂卤浮
山。如有决罦漏网，逡窠逗穴，命淮汝戈船，遏其还迳，
兖部劲卒，梗其归涂，必剪元雄，悬首麾下乃将，只轮
不反，战轊无旋矣。”于是信臣腾威，武士缮力，缇组接
阴，鞞柝联响。若其伪遁羸张，出没无际，楚言汉斾，显
默如神。固已日月蔽亏，川谷荡𧵍，负塞残孽，阻山烬
党，收险窃命，凭城借土，则当因威席卷，乘机芟剿。泗
汴秀士，星流电烛；徐阜严兵，雨凑云集，蹶乱桑溪之
北，摇溃瀚海以南，绝其心根，勿使能植，衔索之枯，几
何不蠹。是由涸泽而渔，焚林而狩，若浚风之儛轻箨，
杲日之拂浮霜。既而尉洽荷掠之馀，望吊网悲之鬼。
然后天行枢运，猋举烟外，青盖西巡，翠华东幸，经启
州野，涤一轸策，俾高阙再勒，燕然复铭。方乃奠山沉
河，创礼辑策，阐燿炎昊之遗则，贯轶商夏之旧文。今
众贾拳勇，而将术疏怯。意者稔泰日积，承平岁久，邑
无惊赴之急，家缓馈战之勤，阙阅训之礼，简参属之
饰。且亦荐采之法，“庸未蔇欤。”若乃邦造里选，攉论深
切，躬擐尽幽，斩带寻远。设有沉明能照，俊伟自宜，诚
感泉雨，流通金石，气慑飞贲，知穷苴起。审邪正顺逆
之数，达昏明益损之宜，能暌合民心，愚叡物性。登丹
墀而敷策，蹑青蒲而扬谋，上说辰鉴，下弭素言，足以
安民纾国，救灾恤患。则宜拔过宠贵之上，褒升戚旧
之右，别其旗章，荣其班禄，出得专誉，使不禀命。降席
折节，同光武之请，设坛致礼，均淮阴之授。必有要盟
之功，窃符之捷，夷裔暴狼，内外侮弃，始附之众，分茷
无序，蛊以威利，势必携离，百顺之徒，靡然自及。今涞
绎故典，缠土缨緌，翦焉幽播，折首凶狡。是犹眇者愿
明，痿之思步，动商遄会，功终易感，劫晋在于善觇，全
郑实寄良谍，多纵反间，汨惑心耳，发险易之前，抵兴
丧之术，冲其猜伏，拂其嫌嗜，汨以连率之贵，饵以析
壤之资，罄笔端之用，展辞锋之锐，振辩则坚围可解，
驰羽而岩邑易倾，必府鬲土崩，枝干瓦裂，故燕乐相
悔，项范交疑矣。或乃言约功深，事迩应广，齐圉反驾，

饰鸿法。今涂有遗，镞虿未息，蜂敢思凉识，少酬闳施。
但坐幕既乏昭文，免胄不能致果。窃观都护之边论，
属国之兵谟，终晁之抗辞，杜耿之言事，咸云及经之
棘，犹阙上笇；烛郛之敬，裁收下策。自耻懦木，智不综
微，敢露昧，见无会昭采。淑喜为夸诞，每为时人所嘲。
始兴王濬尝送钱三万饷淑，一宿复遣追取，谓使人
谬误，欲以戏淑。淑与濬《书》曰：“袁司直之视馆，敢寓书
于上国之宫尹。日者猥枉泉赋，降委敝邑，敝邑敬事
是遑，无或违贰，惧非郊赠之礼，觐享之资，不虞君王
惠之于是也，是有情焉。弗图旦夕发咫尺之”记。籍左
右而请，以为胥授失旨，爰速先币，曾是附庸，臣委未
学孤闻者，如之何勿疑。且亦闻之前志曰：七年之中，
一与一夺，义士犹或非之，况密迩旬次，何其裒益之
亟也。藉恐二三诸侯，有以观大国之政，是用敢布心
腹，弊室弱生，砥节清廉，好是洁直，以不邪之故而贫
闻，天下宁有昧夫嗟金者哉？“不腆供赋，束马先璧以
俟命，唯执事所以图之。”迁太子左卫率。元凶将为弑
逆，其夜，淑在直，二更许，呼淑及萧斌等流涕谓曰：“主
上信谗，将见罪废。省内无过，不能受枉，明旦便当行
大事，望相与戮力。”淑及斌并曰：“自古无此，愿加善思。”
劭怒变色，左右皆动。斌惧，乃曰：“臣昔忝伏事，常思效
节，况忧迫如此，辄当竭身奉令。”淑叱之曰：“卿便谓殿
下真有是邪？殿下幼时尝患风，或是疾动耳。”劭愈怒，
因问曰：“事当克不？”淑曰：“居不疑之地，何患不克？但既
克之后，为天地之所不容，大祸亦旋至耳。愿急息之。”
劭左右引淑等裤褶，又就主衣取锦，截三尺为一段，
又中破分斌淑及左右，使以缚裤。淑出环省绕床行，
至四更乃寝。劭将出，已与萧斌同载，呼淑甚急，淑眠
终不起，劭停车奉化门，催之相续，徐起至车后。劭使
登车，又辞不上。劭因命左右与手刃，见杀于奉化门
外，时年四十六。劭即位，追赠太常，赐赗甚厚。世祖即
位，使颜延之为诏曰：“夫轻道重义，亟闻其教；世弊国
危，希遇其人。自非达义之至，识正之深者，孰能抗心
卫主，遗身固节者哉！故太子左卫率淑，文辩优洽，秉
尚贞悫。当要逼之切，意色不挠，厉辞道逆，气震匈党，
虐刃交至，取毙不移。古之怀忠陨难，未云出其右者。
兴言嗟悼，无废乎心。宜在加礼，永旌宋有臣焉。可赠
侍中太尉，谥曰忠宪公。”又诏曰：“袁淑以身殉义，忠烈
邈古，遗孤在疚，特所矜怀，可厚加赐恤，以慰存亡。”淑
及徐湛之、江湛、王僧绰、卜天与四家，于是长给廪禄，
文集传于世。子几、敳、棱、凝、摽。敳，世宗步兵校尉。凝，太
宗世御史中丞，出为晋陵太守。太宗初与四方国反，
兵败归降，以补刘湛冠军府主簿。淑诸子并早卒。